Podiumdan hokimiyatgacha: siyosatchi va shahzodalar bilan hayot yo‘lini bog‘lagan modellar (foto)

Aksariyat siyosatchi va shahzodalar o‘ziga rafiqa sifatida modellarni tanlaydi. Grazia nashri ularning bir nechtasi bilan tanishtirib o‘tdi.

Melaniya Tramp

Melaniya Knauss (qizlik familiyasi) va Donald Tramp o‘rtasidagi birinchi uchrashuv 1998-yilda Nyu-Yorkdagi ziyofatda bo‘lib o‘tgan. Bu vaqtda Qo‘shma Shtatlarning bo‘lajak birinchi xonimi allaqachon modellikda muvaffaqiyatga erishgan edi. So‘ngra u Sloveniyadan AQSHga ko‘chib o‘tdi va u yerda karyerasini qurishga qaror qildi. O‘sha paytda model 28, Tramp esa 52 yoshda edi. Biroq sezilarli yosh farqi munosabatlarni davom ettirishga to‘sqinlik qilmadi.
“Donald Tramp haqida hech narsa bilmasdim, mening o‘z hayotim bor edi”, — deydi Melaniya. Oddiy suhbatdan so‘ng Tramp undan telefon raqamini so‘radi, biroq kutilmaganda rad javobini oldi. Buning o‘rniga Melaniya biznesmenning o‘ziga raqam qoldirishini taklif qildi. “Erkak kishi bergan raqamga qarab, u haqida ko‘p narsalarni aytib berish mumkin. U barcha raqamlarini menga qoldirdi”, — dedi Trampning rafiqasi. Uzoq kutilgan telefon qo‘ng‘irog‘i faqat bir hafta o‘tgach yuz berdi.
Bir nechta uchrashuvlardan so‘ng sevishganlar tom ma’noda ajralmas juftlikka aylandi. 2004-yilda ular unashtirilganini e’lon qilindi — Donald kelinga 1,5 million dollarlik ajoyib olmosli uzuk sovg‘a qildi. “Bu ajoyib syurpriz bo‘ldi. Biz birga juda baxtlimiz”, — dedi bo‘lajak Tramp xonim. 2005-yil 22-yanvarda juftlik Donaldning Mar-a-Lago mulkida turmush qurdi.
Melaniya Donaldning uchinchi xotini hisoblanadi: birinchi xotini Ivana Tramp bo‘lib, u bilan 15 yil yashagan. Ikkinchisi — aktrisa Marla Maples bo‘lib, uning nikohi 6 yil davom etdi. Nikoh bazmida Melaniya bir nechta to‘y liboslarini o‘zgartirdi, ulardan biri Jon Galyano tomonidan Christian Dior uchun yaratilgan. Uning narxi 100 dan 200 ming dollargacha baholanmoqda. To‘ydan taxminan bir yil o‘tgach, 2006-yil 20-martda Donald va Melaniya oilasida quvonchli voqea yuz berdi — ularning birinchi farzandi Barron Tramp dunyoga keldi. 2017-yilning 20-yanvarida Donald Tramp rasman AQSHning 45-prezidenti bo‘ldi, Melaniya esa Oq uyning birinchi xonimi va bekasi maqomini oldi.
Sofiya Xellkvist 

Sofiya Xellkvistning hayoti Zolushka qissasini eslatadi. Shvetsiyalik model kichik shaharchada tug‘ilgan. O‘rta maktabni tugatgandan so‘ng qiz karyera qurish uchun Stokgolmga ko‘chib o‘tdi. Shvetsiya shahzodasi Karl Filipp bilan uchrashishdan oldin u erkaklar jurnalining muqovasida chiqishga muvaffaq bo‘ldi.
Sofiya mashhurlikka erishgach, Nyu-Yorkka ko‘chib o‘tishga qaror qildi. Bir necha yil o‘tgach, Xellkvist o‘z vataniga qaytib keldi va u yerda bo‘lajak turmush o‘rtog‘i bilan uchrashdi. Shahzoda Karl Filipp bilan tanishuv Shvetsiyadagi restoranlardan birida bo‘lib o‘tdi. Ajablanarlisi shundaki, Varmland gersogi Sofiyaning karyerasidan umuman xijolat tortmadi. 2014-yilda juftlik to‘rt yillik munosabatlardan keyin turmush qurdi. Hozir ular uch farzandni birgalikda tarbiyalamoqda.
Kendra Spirs

Shahzoda Rahim Aga Xonning rafiqasi, model Kendra Spirs moda sanoatdagi faoliyatini 2008-yilda boshlagan. U modellik biznesida juda talabchan bo‘lishiga qaramay, u ko‘proq oilaviy hayotni orzu qilardi. 5 yil o‘tgach, 2013-yilda Kendra o‘zining bo‘lajak umr yo‘ldoshini uchratdi. Rahim unga shunchalik maftun bo‘lib qolganki, tanishganlaridan to‘rt oy o‘tib unga turmush qurish taklifini bildirgan.
O‘z sevgilisi bilan turmush qurish uchun model e’tiqodini o‘zgartirdi va karyerasini tark etdi. Unda sevimli odamiga yaqin bo‘lish istagi muhimroq bo‘lib chiqdi. Bugungi kunda juftlik ikki farzandni tarbiyalamoqda, Kendra ismini ham o‘zgartirgan — endi u malika Salva Aga Xon.
Karla Bruni

Supermodel Karla Brunining Fransiyaning 23-prezidenti Nikolya Sarkozi bilan tanishuvi 2007-yilning noyabr oyida kechki ovqatlardan birida bo‘lib o‘tgan. O‘sha paytda siyosatchi 25 yil davomida turmush qurgan rafiqasi Sesiliya Attias bilan ajrashgan edi.
“Men bunday samimiy va zukko odam bilan uchrashishni kutmagan edim. Uning ko‘rinishi va aql-zakovati meni o‘ziga tortdi. Ayol sifatida men uchun bu uchrashuv muloyimlik, ishonch, muloqot va o‘zaro tushunish nuqtai nazaridan muhim va kutilmagan bo‘lib chiqdi”, — deydi Bruni o‘z tarjimai holida. Birinchi uchrashuvdan bir necha oy o‘tgach, 2008-yil fevral oyida juftlik nikohdan o‘tdi. 2011-yilda ular oilasiga yangi mehmon tashrif buyurganini e’lon qildi, juftikning Juliya ismli qizi bor.